Source: http://drustvo-kriminalistov.si/aktualno0.html
Timestamp: 2018-03-23 18:55:15+00:00

Document:
Oddaja Koda, 21. 11. 2017
Na spodnjem linku si lahko ogledate oddajo Koda v kateri je, kot gost nastopil predsednik DKS, g. Jakob Demšar.
http://4d.rtvslo.si/arhiv/koda/174503905
Podpisan letni načrt sodelovanja med Policijo in Društvom kriminalistov Slovenije
Generalni direktor policije Marjan Fank in predsednik Društva kriminalistov Slovenije Jakob Demšar sta 18. januarja 2017 podpisala načrt sodelovanja med Policijo in Društvom kriminalistov Slovenije za leto 2017, štev. 219-20/2017/2.
Načrt planira izvedbo nasljednjih aktivnosti:
- Omogoča organizacijo okroglih miz ter podajanje pobud in predlogov Društva kriminalistov Slovenije na spremembe sistemizacije, ki se nanašajo na delovna mesta kriminalistov, razvoj kadrov v kriminalistični policiji ter delovnopravnega položaja kriminalistov.
- Prav tako je podlaga za skupno sodelovanje: v povezavi s širjenjem varnostne kulture na območju Republike Slovenije;
- Omogoča tudi ustanovitev in delovanje Komisije za izvajanje strokovnih nalog s področja delovnopravnega položaja, vrednotenje dela, organiziranosti in razvoja kadrov, ki delajo na področju preprečevanja, odkrivanja in preiskovanja kaznivih dejanj.
- Sodelovanju pri razvoju kriminalistične stroke.
- Sodelovanju pri promociji kriminalistične policije.
Ministrstvo za notranje zadeve, Policija, na podlagi sklenjenega Sporazuma o medsebojnem sodelovanju z dne 13. 10. 2010 za uresničitev taksativno navedenih aktivnosti Društvu kriminalistov Slovenije nameni fond plačanih ur v višini 2.500 ur za leto 2017.
IZ 24UR ZVEČER
http://www.24ur.com/bin/video.php?media_id=61836783&section_id=928&article_id=4094501
http://www.fvv.uni-mb.si/KonferencaIV2016/)
Konferenca Informacijska varnost, 7. oktober 2016
Fakulteta za varnostne vede Univerze v Mariboru 7. oktobra 2016 organizira 7. nacionalno konferenco s področja informacijske varnosti.
Ozaveščenost o vplivih sodobnih komunikacij na življenje posameznika in poznavanje tematike informacijske varnosti je v današnjem svetu nujno. Informacijska varnost je tema, ki je vpeta v način življenja slehernega posameznika in organizacije. S tem namenom konferenca združuje znanja in mnenja strokovnjakov z različnih področij informacijske varnosti, prikazuje učinke ustrezne ravni informacijske varnosti na delovanje organizacij, delo posameznikov in predstavlja grožnje v kibernetskem prostoru iz tehničnega, organizacijskega, nacionalnega in mednacionalnega ter vidika posameznika. Srečanje je namenjeno zainteresiranim za omenjeno temo, s poudarkom na strokovnjakih iz gospodarstva, javne uprave in posamezniki, ki se srečujejo
z vprašanji širšega področja informacijske varnosti. Hkrati je konferenca namenjena tudi študentom, ki s svojimi pogledi prispevajo k obogateni vsebini na konferenci in krepijo kompetence. Cilj konference je predstaviti sodobna spoznanja in raziskovalne ugotovitve s področja informacijske varnosti.
Vabimo vse, ki želijo s svojimi izkušnjami in pogledi prispevati k reševanju problemov in k odgovorom na vprašanja, ki jih prinaša informacijska varnost.
Avtorji prispevkov naj pošljejo povzetke prispevkov v dolžini do 250 besed.
Pripravljeni naj bodo v slovenskem jeziku. Avtorji naj do 5. septembra 2016 pošljejo povzetke prispevkov z naslovom in ključnimi besedami na e-poštni naslov: blaz.markelj@fvv.uni-mb.si.
Podrobnosti : Konferenca Informacijska varnost http://www.fvv.uni-mb.si/KonferencaIV2016/)
POMEMBNO: udeležba na konferenci je brezplačna. Zaradi lažje organizacije vas prosimo, da svojo udeležbo na konferenci najavite na e-naslov blaz.markelj@fvv.uni-mb.si. Prijava je mogoča tudi na konferenci, torej na dan dogodka.
Za dodatna vprašanja in predloge se obrnite na: blaz.markelj@fvv.uni-mb.si.
Predavanje na FVV
Celoten prispevek, ki ga je 20. 4. 2016 na posvetu Fakultete za varnostne vede v Ljubljani z naslovom "IZVEDENSTO V PREDKAZENSKEM POSTOPKU" predstavil predsednik DKS, g Jakob Demšar, si lahko preberete v spodnji povezavi.
Prenesite celoten članek tukaj.
Generalni direktor policije Marjan Fank in predsednik Društva kriminalistov Slovenije Jakob Demšar sta 21. marca 2016 podpisala načrt sodelovanja med Policijo in Društvom kriminalistov Slovenije za
Načrt omogoča organizacijo okroglih miz ter podajanje pobud in predlogov Društva kriminalistov Slovenije na spremembe sistemizacije, ki se nanašajo na delovna mesta kriminalistov. Prav tako je podlaga za skupno sodelovanje: v povezavi s širjenjem varnostne kulture na območju Republike Slovenije; pri razvoju kriminalistične stroke; pri promociji kriminalistične policije. Omogoča tudi ustanovitev in delovanje Komisije za izvajanje strokovnih nalog s področja delovnopravnega položaja, vrednotenje dela, organiziranosti in razvoja kadrov, ki delajo na področju preprečevanja, odkrivanja in preiskovanja kaznivih dejanj.
POLICISTI VSE MANJ LOJALNI DO INSTITUCIJE
Spoštovani člani Društva kriminalistov Slovenije!
V vednost in branje vam objavljamo članek z naslovom »Policisti vse manj lojalni do institucije«, ki ga je napisal predsednik DKS v zvezi z zasedo ministru Koprivnikarju. Članek je objavljen v sobotni prilogi Dnevnika Objektiv 12.3.2016, z njim pa so soglašali vsi člani Upravnega odbora DKS, zato predstavlja tudi uradni odziv Društva. Iz članka je tudi razvidno naše nezadovoljstvo z delom obeh policijskih sindikatov, ki sta interese kriminalistov precej zapostavila. V ta namen smo na zadnji seji Upravnega odbora sprejeli sklep o ustanovitvi posebne Komisije za delovno pravni položaj kriminalistov, ki bo kmalu začela delovati. S tem ne mislimo biti nekakšna konkurenca sindikatoma, temveč strokovno posvetovalno telo, ki bo preko DKS izražalo jasna stališča glede delovno pravne problematike – po potrebi tudi skupaj s sindikatoma. Zgolj želimo, da se bolje sliši tudi glas vseh tistih, ki se specializirano ukvarjajo s preiskovanjem kriminalitete. O delu Komisije boste sproti obveščeni – ne samo člani DKS ampak vsi, ki skrbite pometanje cest pravičnosti in seveda tudi tisti, ki vas podpirajo kot upokojenci.
(Zaseda, sindikat in minister)
Kriminalist Carl Morck delovnemu inšpektorju: »Odkar ste bili zadnjič tukaj, je bilo na cesti deset strelskih obračunov. Dva sta pri tem umrla. Trg z mamili je podivjal. Notranji minister je v ta namen odredil dvesto policistov, ki jih pa nimamo. Dva tisoč ljudi je izgubilo službo, davčna reforma je udarila po revnih, šolarji pretepajo učitelje, mladeniči crkavajo v Afganistanu, obrtniki napovedujejo stečaje, pokojnine so za en kurc in banke se podirajo, čeravno ne goljufajo strank. Zakaj vas potem grize, če sedim tukaj ali sto metrov naprej v kakšni kletni luknji, če je po drugi strani vse dovoljeno.« (J.A.Olsen: Izginotje)
Gotovo podobno kot na Danskem razmišljajo tudi naši policisti, ki delijo usodo precej nagnite slovenske družbe, ki so ji vedno bolj imanentni maščevalnost, sovražni govor in splošna družbena destrukcija in v kateri se policisti morajo ukvarjati z mnogimi anonimnimi prijavami, v katerih različni osebki in skupine podtikajo kazniva dejanja drug drugemu, političnimi zlorabami, plenjenjem premoženja in privatizacijo, politično motiviranim podtikanjem »dokazov«, povišano stopnjo različnih vrst nasilja (tudi nad policisti), psihopatskim obnašanjem v prometu…, na drugi strani pa s slabimi plačami in nezaupanjem državljanov in politike v njihovo naporno in nehvaležno delo. Glede na slabo komuniciranje med policijskima sindikatoma in Vlado policisti zgubljajo upanje v izboljšanje njihovega statusa. Gotovo razmišljajo podobno kot literarna policista norveškega pisatelja Nesba: Premisli, komu kaj dolguješ. Lastni policiji? Ki te je prežvečila in izpljunila? Šefom, ki se te na daleč ognejo kot prestrašene miške, takoj ko zavohajo težave? Mogoče si pa tudi sam kriv? Vsa leta si garal, da bi bile ulice v Oslu kolikor toliko varne, v državi, ki bolj ščiti zločince kot policiste. V bistvu si eden od najboljših. Za razliko od drugih si talentiran. Pa vendar dobivaš za to ušivo plačo.
Pregovor pravi, da se policistov in žensk ne sme pustiti čakati. Sicer postanejo nepotrpežljivi, to pa ima lahko neprijetne posledice. Ena od takih posledic je tudi čakanje v zasedi na ministra Koprivnikarja, katerega namen je bil namesto zagotavljanja prometne varnosti predvsem moralna diskvalifikacija ministra, ki je očitno (pre)trd pogajalec in policiste »jebe«, kot nadgradnjo te akcije pa je treba ujeti še z varnostnim pasom neprivezanega Cerarja. Upam, da jim za vzgled ni bil mišičnjak Švarci v filmu Resnične laži, ko je zgolj iz ljubosumja z ekipo specialcev aretiral nesojenega ljubimca svoje žene, ki se je izdajal za specialnega vladnega agenta. Za dogovarjanje so policisti uporabili kar socialno omrežje FB, na katerem očitno ostanejo vse sledi komuniciranja. Slaba logika nastavljanja pasti! Politika, vodstvo policije, državljani – vsi v en glas govorijo o zlorabi policijskih pooblastil, kar praktično pomeni začetek predkazenskega postopka, v katerem se bodo policisti mogoče zagovarjali podobno, kot je minister Koprivnikar (in kasneje tudi premier Cerar) zagovarjal svoja z dodatki za stalno pripravljenost obremenjena ministrska kolega, kot češ, da sta si samo napačno tolmačila pravo!? Bodo s takim zagovorom uspeli tudi policisti, katerih nespametna poteza ni imela nikakršnih posledic, razen nepotešenega nagajanja, na drugi strani pa verjeten dvig političnega rejtinga ministra? Bodo policisti v eventualnem kazenskem postopku izločali (nezakonite) dokaze (pogovore), vzete z zasebnih komunikacij na FB? Kaj bo potem še ostalo?! Ko je pred leti mlada in lepa učiteljica v Pomurju pred dijaki v pustnem času odplesala erotični ples in je to nekdo objavil na FB, ga je učiteljica tožila za poseg v njeno zasebnost-in gladko izgubila. Višje sodišče je naredilo salto mortale-priznalo ji je odškodnino, ker nihče pač ne sme posegati v zasebnost drugega. Sploh, če ne predstavlja kaznivega dejanja. Prav tako je sodišče pred kratkim odločilo, da je elektronsko sporočilo, ki ga je sprejel eden od nekdanjih ministrov in ga je nepooblaščeno fotografiral v Državnem zboru fotograf časopisa, poseg v ministrovo zasebnost, čeprav se je sporočilo nanašalo na odločitve, ki so v javnem interesu. V današnjih pravno zapletenih časih najbrž ni pravniškega junaka, ki bi si v primeru dogovorjene policijske zasede upal napovedati kakršenkoli logičen rezultat v obliki sodbe sodišča. Tisti oddelek Specializiranega državnega tožilstva, ki se ukvarja s sumi kaznivih dejanj policistov pa je tudi že večkrat kakšno žaltavo razdrl. K temu bo pripomoglo tudi javno mnenje – tako kot v primeru bulmastifov, ko je državna tožilka (k sreči že odstavljena) z uporabo dejanskih in pravnih absurdov preganjala kriminalista, ki je vodil ogled tragičnega dogodka, ki ga je ustrezno zlorabil tudi del politike. Prav je, da vrh policije preprečuje vprašljive zasebne reakcije policistov. Pa ni bilo vedno tako. Pred leti so nekateri za varnostni sistem popolnoma nepomembni policijski birokrati v eni od policijskih uprav proti svojemu šefu spesnili kazensko ovadbo, v kateri so ga osumili kar 20-tih kaznivih dejanj, vendar niti za eno kaznivo dejanje niso priložili nobenega dokaza. So pa ovadbo seveda poslali medijem in tožilstvu, ki je po dveh letih(?!) ugotovilo, da ni storil nobenega od očitanih kaznivih dejanj. Sankcije v okviru policije jim niso bile izrečene. Tožilstvo pa ni bilo sposobno tem pisunom dokazati niti krive ovadbe, na zasebno odškodninsko tožbo kriminaliziranega policijskega šefa pa je sodišče lakonično razsodilo, da mora kot visoki javni uslužbenec pač imeti visok prag tolerance glede posega v njegovo zasebnost. Bo tako odločilo tudi v primeru ministra Koprivnikarja? No, današnji časi pa so drugačni in predvsem še bolj konfuzni, kljub temu pa bo gotovo razplet te policijsko sindikalno politične zgodbe imel za posledico tudi žrtve. Vsaka žrtev za dobro stvar je upravičena-če je smiselna. Nesmiselne žrtve-pa najsi napravijo še tako junaški vtis-so gola neumnost.
Da imata policijska sindikata težave pri vodenju stavke in komuniciranjem z Vlado je notorno dejstvo. Ne samo zaradi nerodnosti sindikalistov, temveč tudi zaradi očitne ignorance politike. V prihodnosti bosta sindikata zaradi množice policistov, ki verjamejo v sindikalna prizadevanja in v pravičnost družbe, morali poiskati kakšnega odličnega PR svetovalca. Kajti zmerjanje premierja s Cmerarjem jim nezavedno postavlja pregrajo pred njihove upravičene zahteve. Policijsko dostojanstvo ne dovoli pobalinstva, zmerjanja, diskvalifikacij in ulične govorice, temveč zahteva jasne, odločne, dokumentirane ter premočrtne zahteve in sindikalne akcije. Tako pa se ost njihovih zahtev nekako zgublja v očitno več ali manj brezplodnih pogovorih med sindikalisti samimi, ki ne najdejo pravega stavkovnega orožja, in z vladnimi predstavniki. Iskanje podpornikov pri odpisanih politikih, ki nikoli niso imeli niti trohice razumevanja za policijsko delo in poklic, je slaba usluga vsem policistom. Ne dvomim, da so se mnogi tudi sramovali Jelinčičevega nastopanja– med njimi jih je bilo celo nekaj, ki so se sramovali za druge. Kdo hoče živeti brez tveganja, se ne sme vmešavati v interna razmerja moči med strankami, kadar gre za odločilne stvari. To življenje ni ustvarjeno za idealiste, ki se sončijo v svojem idealizmu. Sindikata sta premalo odločna in sistematična v zahtevah za celovito prenovo policijskih plač, kajti v policiji niso slabo plačani le terenski uniformirani policisti, temveč tudi mnogo kriminalistov. Kako lahko razumemo, da v.d. šefa nekega izjemno pomembnega policijskega urada, v katerem je bil prej namestnik, ne želi postati »pravi« šef, ker bi s plačo zdrsnil navzdol za štiri plačilne razrede? Razumi, kdor more! Prav zato si Društvo kriminalistov Slovenije prizadeva, da z ustanovitvijo Komisije za izvajanje nalog s področja delovnopravnega položaja, vrednotenja dela, organiziranosti in razvoja kadrov, ki delajo na področju zatiranje kriminalitete, pripomore k uresničevanju pravic svojih članov. Če Vlada lahko s puhlimi argumenti razmišlja o odpravi t.i. Lahovnikovega zakona in bo tako spet omogočila brezglave plače in nagrajevanja vodilnih v državnih družbah, potem se končno lahko začne tudi brez fige v žepu in brez praznih večletnih obljub resno pogajati s policisti, ki jim ob tem lahko zelo neposredno pove, do kje sežejo finančne možnosti države in kaj bo ta ista država naredila, da ji denar ne bo mezel med prsti različnim politično podprtim koruptivnim lobijem in množici nesposobnih državnih birokratov, ki jih je v mnogih službah preveč in so popolnoma neefikasni. Policisti pa svojih upravičenih zahtev ne morejo graditi zgolj na (ne)uresničljivih linearnih povišanjih plač, brez resne pripravljenosti (skupaj z vodstvom policije) o nadaljnji zavezanosti k boljši varnosti državljanov.
Državljani si želijo imeti opravka z zadovoljnimi policisti, ki delujejo po zakonitih in objektivnih kriterijih. Tu imajo veliko odgovornost policijski predstojniki (pa tudi sindikalni funkcionarji), ki živijo od dela svojih podrejenih. Vsak predstojnik je odvisen od svojih podrejenih, predvsem od neposrednih-vendar večina tega ne ve. Njihove usluge morajo iztisniti ali izvabiti; prvo gre hitreje, drugo je varnejše. Truditi se morajo– tega truda se večina boji, vendar se vedno splača – da vzgojijo policiste, ki bodo imeli človeške lastnosti. Osebno sem, ne glede na nekaj osebnih neprijetnosti, dajal prednost odličnim podrejenim, zato so bile tudi njihove storitve temu primerne. V policiji postaja problem tudi lojalnost do institucije. Včasih so nam jo vcepili že v nekdanji tacenski kadetnici. Lojalnost je še kako pomembna v trenutkih družbenih pretresov in velikih, neizogibnih sprememb, ko pridejo navadno na površje taki ljudje, ki v svoji nezdravosti in nepopolnosti usmerjajo dogodke narobe in na kriva pota. To je tudi eno od znamenj zmedenih časov.
PREKLETSTVO HIŠNIH PREISKAV
Spoštovane članice in člani Društva kriminalistov Slovenije!
V tekstu spodaj lahko preberete članek predsednika DKS z naslovom "PREKLETSTVO HIŠNIH PREISKAV", ki je bil objavljen v Objektivu-sobotni prilogi Dnevnika 16.1.16.
Hišna preiskava, ki jo pravno ureja Zakon o kazenskem postopku (ZKP), je nedvomno grob poseg v človekovo zasebnost. Ko so pred leti kriminalisti opravili hišno preiskavo pri osumljencu gospodarskega kriminala, je njegova žena razmišljala takole: Svoje motenje posesti so dobro prikrili. Ne jaz ne otroka, ki nas med preiskavo ni bilo doma, skoraj nismo opazili, da je bila policija v hiši. Obenem pa se je nekaj spremenilo. Nekaj, kar ni bilo oprijemljivo, vendar je bilo vseeno prisotno: občutek, da dom ni več varno mesto, kot je bil prej. Vsega v hiši so se dotaknile tuje roke, ki so obračale stvari in jih gledale. Iskali so nekaj zlobnega – v naši hiši!
(Proti)pravnost odredbe o hišni preiskavi
Kljub vsemu si uspešnega odkrivanja kaznivih dejanj brez hišnih preiskav ne moremo predstavljati. Tu kakšnih posebnih razlik med demokratičnimi državami ni. Vse evropske zakonodaje imajo podobno dikcijo kot naš ZKP, ki določa: Preiskava stanovanja in drugih prostorov obdolženca ali drugih oseb, se sme opraviti, če so podani utemeljeni razlogi za sum, da je določena oseba storila kaznivo dejanje, in je verjetno, da bo mogoče pri preiskavi obdolženca prijeti ali da se bodo odkrili sledovi kaznivega dejanja ali predmeti, ki so pomembni za kazenski postopek. Preiskavo odredi sodišče z obrazloženo pisno odredbo. V razvpitem primeru preiskav, povezanih s sumi kaznivih dejanj v slabi banki (DUTB) se je postopalo točno tako: za A. Širclja so policija, tožilstvo in preiskovalna sodnica ocenili, da so nekatera njegova dejanja tako sporna, da predstavljajo utemeljene razloge za sum, da je bilo storjeno kaznivo dejanje in so v odredbi podrobno obrazloženi na 14. straneh (!) Ne glede na posamezna glasna mnenja nekaterih politikov in pravnikov, kako je ta sodna odredba neustavna, so jo kriminalisti izvršili. In v čem naj bi bila neustavna (mimogrede: o tem lahko eventualno odloča Ustavno sodišče)? Ker naj bi menda preširoko omogočala t.i. ribarjenje elektronskih dokazov, celo zaseg strežnika stranke SDS, na katerem naj bi bilo »celotno življenje stranke«, kot je dramatično poudaril njen predsednik. Odredba ima vse atribute pravnosti: na podlagi ZKP jo je izdal pristojni organ na predlog točno določenih organov; opredeljena sta tako utemeljen sum kot verjetnost najdbe možnih predmetov in sledov-slednje v petindvajsetih točkah oz. alineah! Zgolj za primerjavo si poglejmo sodbo Evropskega sodišča za človekove pravice štev. 5201/11 z oktobra 2015 (Sher in drugi proti Združenemu kraljestvu). Sodniki so soglasno odločili, da glede obsega pooblastil v odredbah za hišno preiskavo ni prišlo do kršitve 8. člena Evropske konvencije o človekovih pravicah. Presojalo je, ali so bili razlogi za tak ukrep relevantni in zadostni ter skladni z načelom sorazmernosti. Sodišče je ugotovilo, da je policija izkazala utemeljene razloge, da bi bili predmeti na naslovih pritožnikov bistvenega pomena za preiskavo. Odredbe je izdal sodnik zoper pritožnike, ki so bili osumljeni terorizma, boj proti terorizmu (v našem primeru pa boj proti gospodarskemu kriminalu kot nekakšni obliki finančnega »terorizma«, ki je v zadnjih dvajsetih letih dejansko osiromašil tisoče Slovencev) in nujnost situacije opravičujeta preiskavo pritožnikovih bivališč. ESČP priznava, da je bila vsebina odredb razmeroma široka in splošna ter da je neomejeno dovoljevala iskanje in zaseg številnih predmetov, vendar je natančnost opredelitve predmetov odvisna od konkretnega primera in od narave obtožb. V nasprotju s citirano sodbo ESČP so kriminalisti v primeru DUTB imeli v rokah odredbo sodišča, ki je bila dovolj natančno konkretizirana, njeni kritiki jo morajo samo natančno prebrati.
Pregled elektronskih naprav
Potrebe policije po zavarovanju elektronskih podatkov in preiskavah elektronskih naprav vsako leto naraščajo. E-naprave se zasegajo na vseh področjih preiskovanja kriminala, tako da lahko govorimo o t.i. digitalizaciji kaznivih dejanj. V letu 2008 so policijski forenziki opravili 619 preiskav različnih e-naprav, v letu 2014 pa že 3833 in iz njih izluščili mnogo pomembnih dokazov za kazenski postopek. V primeru preiskovanja v DUTB je sodišče v odredbi najprej določilo zaseg in zavarovanje ter pregled in preiskavo vseh elektronskih podatkov, e-sporočil, komunikacijskih podatkov ter drugih podatkov, ki se nahajajo na strežnikih, oblačnih storitvah, varnostnih kopijah in drugih spominskih medijih, ki jih uporablja SDS, ne glede na lokacijo strežnika in podatkov (kot je v zgoraj citirani sodbi določilo ESČP, je natančnost opredelitve iskanih predmetov - različnih e-dokumentov - odvisna od konkretnega primera). Takoj za opisano dikcijo odredba natančno določi, da se zaseg in zavarovanje e-naprav uporabi v povezavi z osumljenim Šircljem in da naj se preiščejo zgolj podatki, ki se nanašajo na očitano kaznivo dejanje. ZKP v tem smislu določa, da se pri preiskavi zasežejo samo tisti predmeti in listine, ki so v zvezi z namenom preiskave v posameznem primeru. S tem je policiji jasno postavljena meja, da kakršnikoli podatki SDS o njenem članstvu, dopisovanju med njimi, njenih načrtih in politikah, niso predmet te hišne preiskave.
Politiki in zmerjanje kriminalistov
Kriminalisti pri mnogih hišnih preiskavah mnogokrat naletijo na različne poslovne in državne skrivnosti, pa tudi na drobne intimne pikantnosti v zasebnem življenju osumljencev in njihovih družin. ZKP zato določa varovanje tajnosti in zaupnosti podatkov. Kakršnokoli neupravičeno raznašanje oz. razširjanje takih dejstev mora biti podvrženo strogemu kazenskemu in disciplinskemu postopku. Interes kriminalistov, ki se mesece analitično ukvarjajo s preiskovanji posameznih hudih kaznivih dejanj, je, da njihovo zakonito delo obrodi sadove v smislu obsodilne sodbe. Sicer zaradi njihovih (ne)namernih napak sledi oprostilna sodba, v kateri pomembno vlogo igrajo prav nezakonito pridobljeni dokazi. Tudi zato mora delo kriminalistične policije potekati pod budnim in strogim očesom državnih kontrolnih mehanizmov, nenazadnje pa tudi pod kritičnim nadzorom strokovne in laične javnosti. In tako je tudi prav! Ampak eno je nadzor drugo pa zmerjanje. Tako je prvak SDS v intervjuju za TV takoj navrgel, da v Upravi kriminalistične policije obstaja jedro politične policije, ki so krvno in politično povezani z bivšo nomenklaturo!? Najbolj bosa je bila pripomba o namerni povezanosti datuma hišne preiskave in referenduma o spremembi Zakona o zakonski zvezi. Najbolj destruktivna pa je bila misel poslanca dr. Gorenaka, da se mu zdi popolna in stvarna razpustitev kriminalistične policije učinkovita odločitev, kajti hišo je treba podreti in jo na novo zgraditi, kajti Slovenija potrebuje učinkovito in neodvisno policijo. Si dr. Gorenak želi takšne policiste, kot ga je opisal H.H. Kirst: Višji policijski stražmojster Pulver, oko postave, varuh reda, je preživel mnoge vlade. Sleherni je bil zvest, dokler je obstajala. Vselej je opravljal svojo dolžnost in varoval ugled posvetne in duhovne oblasti, ako sta bili prav tedaj odločilni. Pulver je obstajal zgolj zato, da bi ubogal trenutno veljavne zakone in tiste, ki so imeli največ vpliva nanje. Si mar želimo takšne »pulverje«, ki jim bo osnovni preživetveni moto kohabitacija z vsako politiko sproti in ne jasno postavljeni zakoniti cilji - z vsemi sredstvi odkrivati nepoštene dolge prste, ne glede na njihovo politično barvo?! Ker idealnih državnih organov ni, tudi nimamo idealne kriminalistične policije. Nedvomno pa imamo kriminaliste in njihovo vodstvo, ki so operativno uspešni, ki spoštujejo zakonitost in imajo še vedno voljo ukvarjati se s tem nehvaležnim Sizifovim delom. Eden od dolgoletnih kriminalistov mi je nekoč resignirano dejal: »Misliš, da se boš navadil na vse to sranje, pa se ne. V teh letih, odkar delam pri policiji, so me obtožili že skoraj vsega, edinole lenobe mogoče ne. Misliš, da boš počasi dobil debelo kožo, pa je ne. Vsaj tako debele ne, kot bi si želel«.
Posebna pravna ureditev za politike in Državni zbor?
S tarnanjem, kaj imajo kriminalisti iskati v Državnem zboru, naj politiki prenehajo. Kazenski postopek ne pozna eksteritorialnih ozemelj, kjer se ne sme iskati dokazov kriminalnih dejanj; če pa menijo, da je status DZ potrebno urediti drugače, imajo zgolj in edino oni pravno možnost, da to spremenijo. Resno pa menim, da je treba politikom dati prednost v (pred)kazenskih postopkih. Ne sme se več dogajati, da se npr. ljubljanskemu županu opravlja že deseta hišna preiskava, sodbe pa že več let nobene na vidiku, kar mirno lahko označimo kot pravno mrcvarjenje. Hitrost postopka ne pričakuje zgolj osumljenec, temveč predvsem državljani, da vemo, komu in zakaj bomo dali svoj glas in koliko časa še nam sme politik krojiti našo usodo. Zato je potrebno v tej luči gledati na izplačevanje dodatka za stalno pripravljenost na nekaterih fakultetah in s pravno kriminalističnimi metodami hitro preveriti in zbrati ustrezne dokaze. Pa ne samo zaradi mnogih univerzitetnih okoriščancev, temveč predvsem zaradi takrat dveh pomembnih odločevalcev Ekonomske fakultete in sedaj dveh politikov, finančnega ministra in ministrice za šolstvo, ki sta mesečno kasirala mnogo več, kot ima večina upokojencev pokojnino. Kot je razvidno iz uradnih izjav policije, bo sprožila ustrezne postopke: utemeljen sum kaznivega dejanja obstaja (npr. 257/a člen Kazenskega zakonika: Oškodovanje javnih sredstev-predvidena kazen zapora do 5 let), na tej podlagi pa obstajajo tudi drugi zakonski pogoji za različne vrste kriminalističnih ukrepov. V hudih primerih gospodarskega kriminala nimamo opraviti s častivrednimi voditelji ljudstva, ki tavajo v zmoti, ampak z visoko napetostnimi politično-gospodarskimi stroji za uničevanje lastnine in polnjenje žepov – in te moramo ohromiti s silo, ki jo ima na razpolago pravna država.
Gotovo pa kriminalisti ob preiskovanju opisanih malverzacij ne bodo kot stražmojster Pulver upoštevali mnenje trenutne oblasti v personifikaciji ministra za javno upravo, ki je to kriminalno in zavržno dejanje v javnosti komentiral kot »napačno razumevanje prava«??? Mar niso po enakem vzorcu poskušali svojih dejanj opravičevati že osumljenci v zadevi DUTB (in še mnogi drugi v plenilskih pohodih skozi premoženje) – da je bilo polnjenje lastnih žepov zgolj različno razumevanje prava oz. konkretnih pogodb. Čeprav povsod gre le in zgolj za denar! V naši državi pregovor rimskih pravnikov ignorantia iuris nocet (nepoznavanje prava škoduje) očitno velja le za preproste, neuke državljane, za tiste na visokih gospodarskih in političnih položajih, od katerih imajo nekateri celo doktorate znanosti, pa ne?! Carlo Dossi je nekoč dejal: »Nekaterim ljudem manjka edino denar, da bi bili pošteni«. No, sicer pa sedaj vsi zatrjujejo, da bodo denar vrnili in tako postali spet potencialno (ne)pošteni!?
ODZIV NA POTEK POGAJANJ
Spoštovana predsednika policijskih sindikatov!
Naj v uvodu poudarimo, da podpiramo prizadevanja obeh sindikatov za ureditev statusa policistov in drugih zaposlenih v Ministrstvu za notranje zadeve in v Policiji. Tako smo Vam samoiniciativno in odločno izrazili javno podporo z našim pismom z dne 09.12.2015, da odločno, pokončno, argumentirano in stoično za policiste in druge zaposlene v MNZ in Policiji zahtevate dostojno plačilo in dostojne pogoje dela. To so javno in transparentno izrazili tudi naši člani ter kriminalistke in kriminalisti na protestnem shodu. Podporo smo namenili v pričakovanju, prepričanju in upanju, da se boste s svojimi aktivnostmi zavzemali za pravično ureditev statusa VSEH zaposlenih v MNZ in Policiji, kar pa iz vašega proti predloga z dne 22.12.2015 ni razbrati. Vsekakor ne želimo polemizirati, ali zaposleni v V. in VI. kariernem razredu na podlagi vašega predloga »dobijo« preveč ali premalo. Naš odgovor je vsekakor, da premalo. Mnogo članov Društva kriminalistov ali skoraj vsi smo svojo delovno pot začeli kot policisti, zato cenimo in spoštujemo delo policista ter vse policiste in vsakega posebej. Tudi iz lastnih izkušenj odlično poznamo njihovo težavno delo, obremenitve in stres in zato jim izrekamo vso pohvalo, zahvalo in spoštovanje.
Ob tem želimo opozoriti tudi na ostale zaposlene v MNZ in Policiji, ki so razvrščeni v VII. tarifno skupino in opravljajo najzahtevnejše in najodgovornejše naloge policije. Predvsem imamo v mislih kriminaliste, pomočnike komandirjev, komandirje in druga primerljiva delovna mesta. Glede na Vaš predlog so še posebej v nezavidljivem položaju uslužbenci kriminalistične policije v tej tarifni skupini. Gre za kriminalistične preiskovalce, ki na regionalni in državni ravni izvajajo zelo zahtevne, nevarne in izpostavljene naloge. Pri svojem delu se srečujejo z najnevarnejšimi oblikami kriminalitete, z najnevarnejšimi storilci kaznivih dejanj, kriminalnimi združbami tako v nacionalnem kot mednarodnem merilu. Njihovo delo zahteva posebne obremenitve, veliko strokovnega znanja, odrekanja v zasebnem življenju, prav tako pa pogostokrat stalno dosegljivost brez kakršnegakoli plačila.
Policija je (vsaj morala bi biti) hierarhični sistem, v katerem naj bi z vestnim in poštenim delom, usposabljanjem in izobraževanjem ter na podlagi pridobljenih izkušenj in znanj napredovali na bolj zahtevna in odgovorna delovna mesta – to pomeni tudi v višje »tarifne« skupine. Prepričani smo, da mora biti sistem urejen tako, da z napredovanjem, prevzemanjem odgovornejših in zahtevnejših nalog, poleg dolžnosti in odgovornosti pridobivamo tudi boljše plačilo. Že sedaj so ta razmerja hudo nesorazmerna, saj zaposleni na »nižjih« delovnih mestih pogostokrat presežejo plačilo delavca na »višjem« delovnem mestu, kar vsekakor ni vzpodbuda, da na najodgovornejše in najzahtevnejša delovna mesta pridobivamo ljudi, ki si s svojim znanjem, strokovnostjo, izobrazbo in pridobljenimi izkušnjami to tudi zaslužijo, ampak zaradi negativne finančne stimulacije in nestimulativnosti raje ostanejo tam, kjer so. Še posebej prihaja to do izraza v primerih prehajanja med različnimi nivoju (lokalni – regionalni – državni). Na koncu in nenazadnje še enkrat poudarjamo, da globoko spoštujemo in cenimo delo in vlogo policistov in vse policiste, ravno tako poudarjamo, da si policisti resnično zaslužijo boljše plače in boljše pogoje dela, tudi boljše, kot izhaja iz Vašega navedenega predloga. Vendar pa še enkrat opozarjamo, da s tem ustvarjamo še občutnejša nesorazmerja med delovnimi mesti različnih tarifnih skupin (najmanj določeno stopnjo uravnilovke). Lahko, da bodo policisti vsaj nekoliko pomirjeni in zadovoljni (jim iz srca privoščimo), v kolikor bodo pogajanja uspešna, kaj hitro pa se vsak lahko ujame v jasno nakazane in predvidene pasti predloga v trenutku, ko bo ravno on tisti, ki bo s pridobljenim znanjem in izkušnjami, z vestnim in poštenim delom, pridobljeno izobrazbo in usposabljanjem napredoval na zahtevnejša in odgovornejša delovna mesta in takrat bo ponovno soočen z razočaranjem nad sistemom, ki bo postal še bolj nestimulativen in še manj motivirajoč za osebnostni in poklicni razvoj vsakega izmed nas.
S tem pismom želimo v imenu Društva kriminalistov Slovenije, vseh članov in kriminalistov in kriminalistk ter drugih delavcev izraziti zaskrbljenost nad, po našem mnenju, kratkovidnostjo predloga, s katerim se bodo policisti prej ali slej vsekakor morali tudi soočiti.
V Društvu kriminalistov Slovenije z nelagodjem in zaskrbljenostjo že dalj časa spremljamo neizpolnjevanje zavez vsakokratnih vlad do policistov in njihovega materialnega položaja, ki jih je lahkotno in zavajajoče trosila politika. Očitno je, da politika že več let ignorira eno od temeljnih maksim pravne države – pacta sunt servanda – sporazume je treba spoštovati. In mnogo sporazumov in v njih danih konkretnih obljub, kako bodo v naslednjih letih vendarle uredili nagrajevanje policistov za njihovo pomembno in nehvaležno delo, je politika prelomila že prevečkrat. Takega mačehovskega odnosa so se policisti enostavno naveličali in glasno rekli: dost mamo! Ker je nesprejemljivo, da oblast iz njih dela bedake, da jih vidi kot idealistične izpraznjevalce smetišč družbe in da jih celo po potrebi prikaže kot uporabne grešne kozle, ki s svojimi stavkovnimi zahtevami rušijo stabilnost celotne države in njenega proračuna.
Obenem se zaostrujejo tudi verbalne izjave. Že pred leti je takratni predsednik Vlade izjavil, da se je policijski sindikat pred osamosvojitveno vojno bolj ukvarjal s pripravo na stavko policistov kot s pripravami na osamosvojitveno vojno. Kdo je takrat prvi stal na braniku domovine, vemo, mar ne!? Sedanji predsednik pa je stavko označil za sramotno in izsiljevalsko. Če take izjave razumemo zgolj kot del slovenske pravdarske folklore, bi se lahko le nasmehnili. Žal pa je v naši politični praksi sposobnost prisluhniti pametnim ljudem, ki se ne strinjajo s tabo, redka vrlina – a predsedniki Vlad bi jo morali imeti. Take neumestne in infantilne praske med politiko in policijo ustvarjajo neugodno ozračje za reševanje pomembnih vprašanj policijskega dela: od mnogih poskusov vplivanja na policijsko strokovno avtonomijo, podcenjevanja policijskega dela, do slabega in nepopolnega plačnega sistema in raznih delovnih bonitet policistom. Zgodovina se ponavlja: v okviru izključujočih in težkih besed do še vedno neurejenega statusa policistov.
Ne spuščamo se v posamezne številke in plačne izračune, vendar pa za ilustracijo moramo navesti dejstvo (povzemamo po časopisu Delo z dne 28.11.15), da je povprečna letna bruto plača policista z vsemi dodatki za 18% nižja od povprečne letne bruto plače v državi, kar nas med 12-timi primerljivimi državami v EU uvršča na zadnje mesto. Ta podatek je refleksija naše politike in stanja duha v njej, v smislu razumevanja policistov, kot enega najbolj pomembnih stebrov varnosti v državi, na katero smo še vedno vsi ponosni. Do kdaj še?
Zato je plačni sistem treba prenoviti, ker prinaša polno nepravilnosti, neusklajenosti in celo neumnosti. Ob tem opozarjamo, da vse raznolike javne uslužbence pač ni mogoče zbasati v eno plačilno vrečo, ki je na nek način popolna uravnilovka, saj poskuša poenotiti tiste poklice, ki zahtevajo tako rekoč vse življenjski angažma, konkretne nevarnosti za življenje, različne omejitve…, kot tiste, ki niso podvrženi nobenim tveganjem in omejeni na urejeni uradniški delovni čas in zato nastajajo permanentne težave, ki se enkrat pri eni in drugič pri drugi skupini javnih uslužbencev kažejo v obliki stavk. Zato bo Vlada morala slej ko prej ugrizniti v to kislo jabolko, sicer je vse skupaj le občasno gašenje požara, po katerem vedno ostane še kup vroče žerjavice.
Mogoče so prvi koraki v to smer bodoča srečanja med vladno pogajalsko skupino in policijskima sindikatoma, kar toplo pozdravljamo. Če se je politika v zadnjih letih poenotila vsaj v tem, kakšno policijo si želimo, se lahko poenoti tudi sedaj – koliko denarja naj namenimo za njeno normalno delovanje, katerega bistveni del so tudi »normalne« plače. Policisti so vedno delili usodo z državljani in razumeli razna ekonomska nihanja, finančne prioritete in zategovanje pasu. Dovolj pa imajo praznih in pritlehnih obljub o finančnih nebesih, ki nas čakajo v prihodnjih letih, ko bodo končno dobili znosne plače. Na take floskule ne smejo več pristajati, pri podpisovanju obljub Vlade pa naj upoštevajo arabski pregovor: zaupaj Alahu, kamelo pa le imej na povodcu.
Slovenska policija do danes še ni padla na izpitu iz nalog zaščite državljanov in države. Zato podpiramo tako stavko, ki ne bo škodovala varnosti državljanov, ki večinsko simpatizirajo z zahtevami policistov. Vsi skupaj se moramo zavedati, da svet pada s tečajev, da je svetovni družbeni red krivičen in konfuzen in povzroča vedno več napetosti, ki se kažejo tudi v terorizmu, begunski problematiki, plenjenju bogastva ozkih elit, nasilni kriminaliteti in v mnogih drugih odklonskih pojavih. In prav zato potrebujemo efektivno in nadzorovano policijo, ki jo sestavljajo predani in zadovoljni policisti, ne pa kot osebki, ki jih je politika odložila na oddelku za najdene predmete.
KAFKA, TRANZICIJA IN GOSPODARSKI KRIMINAL
Predsednik DKS v članku piše o dolgoletnem delu kriminalistične policije na področju preiskovanja t.i. tranzicijskega gospodarskega kriminala in pojasnjuje, da v primerjavi z nekateri drugimi organi, predvsem sodstvom, kriminalistična policija ni spala in ignorirala dolgoletno plenjenje nekdanje skupne lastnine.
http://drustvo-kriminalistov.si/clanek---kafka-tranzicija-in-gospodarski-kriminal.html
Vse člane DKS vabimo na zbor članov in ekskurzijo.
http://drustvo-kriminalistov.si/vabilo-na-posvet-november-2015.html
KRIMINALISTE IN TOŽILCE V NADZORNE SVETE
SUMI UMOROV, KRIMINALISTI, ODVETNIK IN NEPOTREBNE ŽALITVE
JAVNA IZJAVA DKS - PRENOS DATOTEKE
POSVET O HIŠNIH PREISKAVAH PRI ODVETNIKIH - ČLANEK V REVIJI PRAVNA PRAKSA
V Vadbenem centru Gotenica je 26. in 27. marca 2015 potekala druga delavnica v okviru projekta Themis, ki ga vodi Uprava kriminalistične policije. Projekt je sofinanciran s strani Evropske komisije, in je namenjen usposabljanju kriminalistov, tožilcev, sodnikov in drugih interesnih skupin, ki se ukvarjajo z bojem proti goljufijam na škodo Evropske unije.
http://www.policija.si/index.php/component/content/article/267-prispevki/77387-v-gotenici-e-druga-delavnica-projekta-themis
STROKA IN POGUM - PISMO MINISTRICI
Kot predsednik Društva kriminalistov Slovenije vam izražam podporo in hvaležnost za vašo strokovno utemeljeno izjavo, s katero ste se postavili v bran kriminalistov, ki so opravljali hišne preiskave v primeru poslanke Alenke Bratušek. Pred kratkim sem prebral knjigo nekdanjega direktorja UKP Dušana Mohorka "Kriminalist in odvetnik", v kateri je lepo opisal primer, kaj se je zgodilo leta 2002 s prezgodnjo informacijo o hišni preiskavi pri enem od takratnih ministrov in pomembnem članu politične stranke. Informacijo je dan pred preiskavo zaupal takratnemu generalnemu direktorju policije, ki jo je očitno takoj še toplo serviral naprej svojim političnim botrom. In to je Mohorka izučilo, pa ne samo njega, ampak očitno tudi vse nadaljne policijske šefe, ki stremijo za uveljavljanjem stroke in zakonitosti.
Kar pa se tiče hišnih preiskav (tudi pri ljudeh iz t.i. elite) pa sem pred dnevi v Tacnu na posvetu o hišnih preiskavah pri odvetnikih (dogodek je objavljen pod rubriko "fotografije"), dejal:
"Kriminalistično preiskovanje zahteva veliko različnega strokovnega znanja, neizmerne potrpežljivosti in kombinatorike ter ne nazadnje – zaradi množice hudih represivnih pooblastil tudi absolutno spoštovanje človekovih pravic. Kdor misli, da je policijsko delo vedno razburljivo, ne razume te strani našega dela. Kriminalisti bi radi drveli, vendar so prisiljeni v metodične postopke. Kot ribiči mečejo mreže. Ne ene, temveč številne. Spet in spet, metanje in vlečenje, velikokrat brez ulova. Ne zanima jih, kaj ujamejo. Lahko je morski pes, lahko sardelica, karkoli, samo da se približajo osumljencu. To je velikokrat polžja dirka, ki napreduje po centimetrih, ne metrih. Eno od takih »mrež« je tudi hišna preiskava, ki se v skoraj sto odstotkih izvršuje izključno na podlagi sodne uredbe (čeprav je v izjemnih primerih dovoljena tudi brez nje). "
Kot mi je neuradno poznano, problem AB ni zgolj v samokandidiranju, ampak v tem, kakšne zakulisne igre so se vzporedno in povezano odigravale s kupčkanjem glede imenovanja slovenskega komisarja oz. komisarke in kakšne ponudbe je bilo v tej zvezi menda treba dajati (finančnim) odločevalcem v EU. Močno upam, da bo preiskava odkrila čimveč političnega zakulisja v evropskem cirkusu. Rahlo pa me žalosti dejstvo, da smo gospo AB gostili v DKS junija lansko leto, kjer smo ji med drugim povedali, da (citiram) "nam ni vseeno, kaj se dogaja s to družbo, državo in njeno politiko" (moj celotni nagovor na tem srečanju je razviden na spletni strani DKS). In ker kriminalistom ni vseeno in ker jih razen vesti in pravičnosti zavezuje k operativnemu delovanju tudi in predvsem zakonodaja, je bilo potrebno ukrepati.
S slabo voljo pa me navdaja (sicer kao zasebno) pisanje na twiterju preiskovalnega sodnika Barage, ki ga sicer tudi osebno poznam. Moje skromno mnenje je, da si sodnik političnih izjav, tudi če jih prikazuje kot zasebne, ne sme privoščiti. S svojim "čivkanjem" je vrgel senco dvoma na svojo odredbo in strokovno ter zakonito preiskavo reduciral na politični obračun.
Naše spoštovanje, lep pozdrav in vsem še mnogo odločnih dejanj!
Mag. Branko Japelj je funkcijo direktorja Uprave kriminalistične policije prevzel 1. marca 2015.
VEČ SI LAHKO PREBERETE NA STRANI PRIMORSKIH NOVIC:
http://www.primorske.si/Novice/Kronika/Meja-in-pristanisce-sta-vabi-za-organizirani-krimi
VABILO ZA ČLANE DKS
V DRUŠTVU KRIMINALISTOV SLOVENIJE (DKS) smo proučili sklep Ustavnega sodišča št. Up-218/14-25, s katerim je sprejelo pobudo Odvetniške zbornice za začetek postopka ustavnosti Zakona o kazenskem postopku in Zakona o odvetništvu. Kot nam je poznano gre za dileme okoli odrejanja in izvajanja hišnih preiskav pri odvetnikih.
Kriminalisti se zavedamo, da je zakonitost policijskih opravil eden od temeljev pravne države, obenem pa opozarjamo na vedno večjo zahtevnost dokazovanja v (pred)kazenskih postopkih. Gotovo se ob trku različnih udeležencev v postopku kažejo tudi različne pravne in operativne dileme. Da bi jih poskušali odpraviti, smo se v DKS odločili, da na temo (NE)ZAKONITOST HIŠNIH PREISKAV PRI ODVETNIKIH organiziramo 4. marca 2015 ob 11.00 uri POSVET v veliki dvorani Policijske akademije v Tacnu. Kot uvodničarje, od katerih bo vsak pripravil 15-minutno razmišljanje, bodo nastopili:
- predstavnika Uprave kriminalistične policije GPU MNZ, ki bo pojasnil tehniko pregleda zaseženih predmetov (listin, dokumentov, računalniških evidenc)
- predstavnik Odvetniške zbornice Slovenije, ki bo pojasnil njihovo pobudo Ustavnemu sodišču
- mag. Damijan Florjančič, sodnik Vrhovnega sodišča
- Drago Šketa, vodja Okrožnega državnega tožilstva v Mariboru
- dr. Primož Gorkič iz Pravne fakultete v Ljubljani
- dr. Sabina Zgaga iz Fakultete za varnostne vede v Ljubljani
Posvet bo odprt le za strokovno javnost - za člane Društva kriminalistov, Društva državnih tožilcev, Sodniškega društva in Odvetniške zbornice.
Marjan Fank - PRVI POLICIST SLOVENIJE
Policija ne sodi v roke spretnih politikov moči, temveč pametnih in odgovornih profesionalcev. Profesionalcev, ki ne želijo od policistov le slepo pokorščino, ki je lahko najudobnejša oblika vplivanja na njihovo delo, temveč inovativnost, kreativnost in življenjsko uporabo represivne zakonodaje. Marjan Fank je s svojim dolgoletnim služenjem policiji in državljanom dokazal, da je iz pravega testa. Je dijak nekdanje odlične tacenske kadetnice, ki je dala temeljna znanja vsem dosedanjim generalnim direktorjem policije, z izjemo premalo izkušenega Andreja Podvršiča, ki ga je na to mesto postavil takratni glavni politični kadrovik. Tudi zato je bila njegova direktorska kariera izjemno kratka. Ob tem je sicer potrebno poudariti, da smo od leta 1998 do 2014 imeli osem generalnih direktorjev policije, torej znaša njihova povprečna doba trajanja le dve leti.
Fank je na generalskem stolu zamenjal Venigerja, ki je moral oditi zaradi »geografsko finančne napake«. Ker ni dobro vedel, da dela v Ljubljani in si je obračunaval plačo in stroške po kriterijih Ženeve, po medijskih informacijah v znesku več deset tisoč evrov, in to na rovaš slovenskih davkoplačevalcev. Zato imajo tudi generali zadnjico, ki potrebuje brco. Ministrica je njegovo odstavitev argumentirala pitijsko politično, kot češ, da nimata enake vizije upravljanja policije. Lahko da res ne, kljub temu pa moramo pripomniti, da so se podajale proti »navadnim« policistom in kriminalistom kazenske ovadbe samo zato, ker so si napisali kakšno naduro več ali zato, ker so nad posameznimi nasilniki premočno uporabili pendrek, ki smo ga včasih upravičeno evfemistično imenovali vzgojna palica.
Zato se nam postavlja vprašanje ali bo Fank zdržal ves 5-letni mandat? Glede na znanje, izkušnje in vodstvene sposobnosti bi bilo to dobro. To bi si želela večina podrejenih, državljani in stroka. Ampak, to niso odločujoči dejavniki. Odločila bo politika v skladu s svojimi interesi. Fank ni kompromisar, zato se bo najbrž zameril še mnogim politikom, ki so danes celo glasovali zanj. Zaveda se, da živimo v času, ko so pomembne predvsem špekulacije s čim večjim dobičkom. In to z vsem in vsakim, ki se kakorkoli ponudi – s poslovnim partnerjem, s tovariši v stranki, s predstavniki vlade. In da se cene za mišljenje, prepričanje in tovariško zvestobo stalno spreminjajo; vedno se najde kdo, ki jih preplača. Fank pa ima dragoceno lastnost: ni pohleven kimavec in misli le s svojo glavo, zato se pri varovanju državljanov ne bo ustavil pred kakršnimikoli pritiski. Če se izrazim v stilu basni: glede na njegov fizični izgled nismo dobili krotkega vola, temveč prej večno budnega lovskega psa. Govori z mehkim in umirjenim glasom. A ne zato, ker bi bil sramežljiv. Bolj gre za mehko samozavest kače, ki ve, da te lahko piči. Ima najpomembnejše lastnosti za prvovrstnega policista - odličen spomin in neizčrpno potrpežljivost. Spoštuje prepričanje Kirstovega komisarja Brauna, ki je dejal: »Kdor zaide v mlin naših preiskav-in zares prekleto vseeno je, kaj je po poklicu in kakšen položaj ima-dobi tisto, kar si je zaslužil. In postreči mu je treba hitro!«
Marjan Fank je vselej videl smisel svojega službenega življenja v odločni borbi proti nasilju (veliko je delal tudi na področju preiskovanja krvnih deliktov), plenjenju družbenega bogastva in v upoštevanju pravičnosti. Kot eden najbolj informiranih ljudi v državi pa tudi ve, da je politika velikokrat podobna rokoborskemu društvu, narod čredi koštrunov, domovina pa ponižni plen različnih dobičkarjev. Zaupa institucijam pravne države, ker ve, da je institucija, če je res močna, močnejša od politike, s tem pa tudi porok demokracije. V vlogi policijskega direktorja se bo moral znati sukati tudi med politiki in politiko. Ko je Olsenov literarni junak kriminalist Carl Morck v danskem parlamentu iskal nekega poslanca, je razmišljal takole: »Kako, presneto, lahko delajo v tem zlaganem okolju? Na policijski centrali vsaj veš, s čim moraš računati. Nihče ne skriva, kdo je prijatelj in kdo sovražnik, ampak kljub temu sodelujejo in si prizadevajo za skupni cilj. Tukaj pa je ravno nasprotno. Vsi se drug drugemu prilizujejo kot najboljši prijatelji, ko pa gre za računico, gleda vsak samo svojo rit. Ne nazadnje sta v igri denar in moč, rezultati so manj pomembni.« Fank pa prihaja iz generacije policistov, ki izhajajo iz trapastega ideala - prepričanja, da delajo nekaj važnega in koristnega za skupnost. Zato rad poudari, da kamorkoli kriminalisti vtaknejo svoj nos, smrdi do neba. Verjame, da je pri policijskih postopkih mogoča in uresničljiva enakost neenakih glav: tistih, ki vladajo in tistih, katerim vladajo, bogatih in revnih, oholih in ponižanih, žrtev in njihovih rabljev.
Ne izogiba se medijem. Nasprotno, vedno jim je pripravljen ponuditi ustrezne temeljne informacije in vedno najde pravi odgovor na novinarska vprašanja. Z njimi pove vse, kar javnost mora vedeti v določenem trenutku in po nepotrebnem ne trosi insinuacij in nepreverjenih zgodb. Fank ni posredovalec gradiva za nekatere opazovalce genitalij. Celo Bojan Požar se ga loti v rokavicah in s korektnimi vprašanji.
Prioriteto njegovega dela in dela celotne policije mu v skladu z zakonom lahko narekuje tudi politika – vlada in ministrica za notranje zadeve. Kar je v normalni demokratični državi tudi prav. Nikoli pa Fank ne bo dovolil, da politika določa, koga poimensko je treba aretirati, pri komu opraviti hišno preiskavo ali izvesti druge policijske ukrepe. Zato se ni bati, da bomo imeli politične preganjance in zapornike, čeprav se bodo nekateri politiki, ko se bodo znašli v preiskovalnih postopkih, najraje sklicevali na politične zarote. Skupaj s sodelavci bo gotovo moral še natančneje definirati prioritete glede preiskovanja razgrabljanja družbenega in državnega premoženja, kar je trenutno spet močno aktualno. Nadaljevati bo moral ustrezno kaznovalno politiko pri prometnih prekrških, kajti še vedno umre preveč ljudi in nastaja preveč invalidov v prometnih nesrečah. Poskrbeti bo moral, da bodo ulice naših mest še naprej veljale za varne. Skupaj s političnimi odločevalci bo moral poskrbeti za konec padanja policijskih plač in za drugačne načine napredovanja, ki je sedaj popolnoma konfuzno in zaviralno. Prevetriti bo moral policijsko nadstavbo, ki se še vedno odraža v prevelikem številu neoperativnih kadrov, ki v ničemer ne pripomorejo k varnosti državljanov in države.
Na koncu se moramo vprašati, ali sem bil do člana Društva kriminalistov Marjana Fanka v tem pisanju preveč dobrohoten in premalo kritičen? Kot državljani bomo vedno lahko redefinirali svoje mnenje, kajti čas bo hitro pokazal na dobro ali slabo delo slovenske policije.
V Gotenici usposabljanje o preprečevanju, odkrivanju in preiskovanju zlorab evropskih sredstev
V Gotenici je bila v okviru projekta Themis dne 22 in 23 januarja izvedena dvodnevna delavnica, namenjena izboljšanju učinkovitosti odkrivanja in preiskovanja zlorab pri pridobivanju in porabi evropskih sredstev. Delavnico je odprl v. d. generalnega direktorja policije Marjan Fank. Odkritih goljufij na škodo EU je čedalje več. Od leta 2009 do leta 2013 se je poročanje Evropske komisije o goljufijah na ravni Evropske unije povečalo za 22 %. Samo v letu 2013 pa je o bilo zaznanih kar 1609 primerov nepravilnosti, v katerih je bila Evropska unija oškodovana za kar 309 milijonov evrov evropskih sredstev.
Pomočnik direktroja UKP GPU, g. Koroš je še dodal, da se Policija že od leta 2009 trudi pridobiti čim več dodatnih evropskih sredstev, tudi za notranje organizacijske enote, ki niso bile deležne sredstev iz schengenskega sklada ali pa sklada za meje in sklada za vračanje. Tako je Policija v sodelovanju z Ministrstvom za notranje zadeve do sedaj pripravila in prijavila 27 projektov, s katerimi je poskusila pridobiti sredstva, ki jih za takšne potrebe proračun žal ne premore. Gre za različno opremo, od računalniške pa do zelo moderne laboratorijske, sredstva za delavnice in usposabljanja na različne teme (kot so npr. zlorabe sredstev EU, trgovina z ljudmi, integracija romskih skupnosti itd.), poti v tujino, celo ustanovitve enote za nacionalni PNR in zaposlitve na projektih.
"K sodelovanju je bilo povabljenih več kot dvajset različnih institucij (ministrstev, uradov, služb, nevladnih organizacij, izobraževalnih institucij …), ki bodo skozi projekt sodelovali bodisi kot izvajalci bodisi kot udeleženci. Ravno pripravljenost različnih institucij, da sodelujejo na takšnih dogodkih, je odločilnega pomena, da se z različnih vidikov prouči problematiko goljufij na škodo evropske unije, in da se na medresorski ravni izboljša delo po tej pereči problematiki, s katero se bomo zagotovo ukvarjali tudi v prihodnosti," je dejal pomočnik vodje Uprave kriminalistične policije Slavko Koroš.
V preteklosti se je pokazala potreba po dodatnem znanju na področju zakonodaje, (pre)poznavanja tovrstnih kaznivih dejanj, možnostih mednarodnega sodelovanja in pridobivanja dokazov iz tujine ter poznavanja nacionalnih in evropskih institucij, ki se ukvarjajo s preprečevanjem goljufij na škodo Evropske unije. Zato je Uprava kriminalistične policije pri Evropski komisiji prijavila projekt Themis, ki je namenjen izboljšanju odkrivanja in preiskovanja goljufij na škodo Evropske unije, in pridobila sredstva za njegovo realizacijo.
V okviru projekta bo tako izvedeno usposabljanje za kriminaliste, tožilce, sodnike in druge zainteresirane skupine, ki se ukvarjajo z bojem proti goljufijam na škodo Evropske unije. Usposabljanje bo organizirano v dveh fazah in z različnimi oblikami dela. Prva faza bo potekala v obliki posvetov, okroglih miz in delavnic, kjer bodo različni strokovnjaki predstavili posamezna področja, in sicer od pridobitve sredstev iz Evropske unije do porabe sredstev. Predstavljena bodo tudi tveganja in možni načini storitve kaznivih dejanj goljufije na škodo Evropske unije.
V drugi fazi pa bo organizirana zaključna konferenca, kjer bodo predstavniki institucij in posamezniki predstavili najnovejše trende in spoznanja na področju goljufij na škodo Evropske unije. Teoretična, praktična in znanstvena spoznanja, pridobljena v okviru izobraževanja, bodo zbrana v zbornikih, kar bo pomemben prispevek za izobraževanje novih kriminalistov, in bo služil kot priročnik pri obravnavi tovrstnih kaznivih dejanj.
Gorenjski policisti ujeli 59-letnika, ki je več kot dve leti z ognjem pustošil po Radovljici in Le
Več kot 20 vrtnih lop se je z ognjem lotil požigalec, ki so ga policisti zdaj končno ujeli. K prijetju je pomagal opis očividca, na podlagi katerega so izdelali fotorobot. Izkazalo se je, da je moški živel v neposredni bližini lop, ki jih je požgal.
Več na:http://www.24ur.com/novice/crna-kronika/gorenjski-policisti-ujeli-59-letnika-ki-je-vec-kot-dve-leti-z-ognjem-pustosil-po-radovljici-in-lescah.html
Marjan Fank tudi uradno imenovan za generalnega direktorja policije
Vlada je Marjanu Fanku potrdila petletni mandat na položaju generalnega direktorja policije. To pomeni, da te funkcije, ki jo sicer opravlja že od lanskega novembra, ne bo več opravljal kot vršilec dolžnosti.
Policijo bo prihodnjih pet let vodil dosedanji vršilec dolžnosti generalnega direktorja tega organa Marjan Fank. Tako je namreč na današnji seji na predlog notranje ministrice Vesne Györkös Žnidar sklenila vlada. Fank, ki je v natečajnem postopku imel zgolj enega tekmeca, policijo vodi že od začetka novembra.
Fank bo uradno prevzel položaj s petkom, in sicer za dobo petih let z možnostjo vnovičnega imenovanja. Na tem mestu je nasledil Stanislava Venigerja, ki ga je vlada s tega položaja razrešila konec oktobra.
Györkös Žnidarjeva je razrešitev Venigerja pojasnila s kontekstom vizije, ki da jo ima kot ministrica pri upravljanju resorja. Kljub tem pojasnilom je bilo na račun razrešitve slišati nekaj kritičnih tonov.
Javni natečaj je bil objavljen 24. novembra, datum za prijavo pa se je iztekel 10. decembra. Poleg Fanka se je prijavil še en kandidat, šlo naj bi za visokega policijskega uslužbenca Slavka Škerlaka.
Fank, rojen leta 1966, je po izobrazbi magister varstvoslovja. Že od leta 1984 je zaposlen v policiji, kjer je opravljal dela in naloge na vseh ravneh policijskega dela. Med drugim je vodil mariborsko policijsko upravo in upravo kriminalistične policije.
http://www.24ur.com/novice/slovenija/fank-tudi-uradno-imenovan-za-generalnega-direktorja-policije.html
Spoštovani kolega Marjan Fank
Pravzaprav me tvoje imenovanje za direktorja slovenske kriminalistične policije ni nič presenetilo. Zato ne, ker si enostavno pravi človek za to odgovorno funkcijo. Glede na tvoje znanje in izkušnje seveda tega ni mogel spregledati nihče, ki kroji v Policiji kadrovsko politiko, vključno s politiki. V imenu članov Društva kriminalistov Slovenije sem prepričan, da boš strokovno, dostojno in neodvisno vodil kriminalistke in kriminaliste, ki uspešno pometajo ceste pravičnosti.
Danski pisatelj Olsen je v odlični kriminalki Komora zapisal misel šefa kriminalistov v kopenhagenski policiji: “Vsi smo bili že kdaj v hudem dreku. Če pa nisi bil, nisi policist, kot se šika. Vsak dan nas čakajo novi podvigi in vsak dan se lahko zgodi, da ti zmanjka tal pod nogami. Taka je pač naša služba”.
V imenu Društva kriminalistov ti čestitam in želim, da ti ne zmanjka tal pod nogami!
http://www.siol.net/novice/slovenija/2014/12/delakorda.aspx
(resno-hudomušni esej o razžalitvah, obrekovanjih in sojenju)
Človeška civilizacija je bila spočeta v trenutku,
ko je prvi jezen človek namesto kamna vrgel besedo.(Sigmund Freud)
Sodniki smo dojemljivi za kritiko našega dela, če ta temelji na dejstvih in nam s tem postavljajo ogledalo. Taka kritika, ki je nujen korektiv, je zaželena in nujna. Zavračamo pa kritikastrski pristop, ki ne zasleduje izboljšanja delovanja sodstva, ampak se izčrpa že na ravni spodjedanja ugleda. (Predsednik Vrhovnega sodišča Branko Masleša)
So besede, prepisane iz različnih medijev in konkretnih sodnih odločb, kot npr. »turbo anus«, »hram koruptivnosti«, »v osnovi so rasisti in nestrpneži«, »cerebralni bankrotiranec«, »s takim testamentom lahko JJ vlada tudi iz apartmaja na Dobu ali zaprtega oddelka v Polju«, »predsednik države je politični klovn«, »politični kverulant«, »Janšo je treba sfukati«, »primerjave z radiem Erevan«, »rdeči rabelj Kučan«, »vladali nam bodo pravnomočno obsojeni kriminalci«, »sodijo nam kokoši«…tako ostre in žaljive, da v njih slovenska sodišča prepoznavajo kazniva dejanja in za njih izrekajo ustrezne kazenske sankcije in odškodnine?
ČESTITKA KOLEGU ALEKSANDRU JEVŠKU
Spoštovani kolega Sandi Jevšek, ustanovni član društva kriminalistov Slovenije in novi župan mestne občine Murska Sobota!
Iskrene čestitke ob tvoji izvolitvi! Vsi smo navijali zate. Nas pa izvolitev ni posebej presenetila. Zato, ker smo bili prepričani, da si človek tvojega znanja in takšnih karakternih sposobnosti preprosto zasluži to funkcijo. Tvoje besede o povezovanju v okviru občine prav gotovo ni prazna fraza. Povezovalen si bil tudi v policiji, zato te kolegice in kolegi nadvse cenimo. Boš pa padel v nek drug svet, za katerega smo prepričani, da ga boš obvladal. Želimo ti veliko uspehov. Da jih boš v korist tvojih Sobočancev lažje dosegel, ti namenjamo nekaj tehtnih misli, ki jih je že v davnem 15. stoletju napisal italijanski državnik Niccolo Machiavelli v nepozabni knjigi “Vladar” in so še danes hudo aktualne. Dejstvo je, da si sedaj tudi ti postal politik in “vladar”:
“- Vladar se pred sovražnim ljudstvom nikoli ne more zavarovati, ker je ljudstva preveč, pred velikaši pa se lahko zavaruje, ker jih je malo. Najhujše, kar vladar lahko pričakuje od sovražnega ljudstva je to, da se od njega odvrne, pri velikaših, ki so mu sovražni, pa se mora bati ne le, da ga zapuste, temveč tudi tega, da se mu postavijo po robu. Ker so namreč bolj prebrisani in lokavi, skušajo zmeraj odnesti zdravo kožo in si iščejo zaslug pri tistem, za katerega se nadejajo, da bo zmagal. Vladar je vrh tega prisiljen kar naprej živeti z istim ljudstvom; prav zlahka pa prebije brez istih velikašev, ker jih dan za dnem lahko dela in razodeva in jim po mili volji jemlje in daje veljavo.
- Vladar mora pomisliti, kdaj in komu verjame, v odločitvah naj ne bo prenagel in lastne sence naj se ne boji. V ukrepanju naj se drži srednje poti med previdnostjo in človečnostjo, tako da zavoljo prevelike zaupljivosti ne bo postal nepreviden ali zavoljo prevelike nezaupljivosti neznosen.
- Ker je vladarju neogibno potrebno, da zna uporabljati živalski način boja, mora med živalmi posnemati lisico in leva, kajti lev se ne ubrani zank, lisica pa se ne ubrani volkov. Spričo tega je treba biti lisjak, da ne spregledaš pasti in lev, da preplašiš volkove. Tisti, ki se preprosto opro na leva, se na te reči ne spoznajo.
- Kadar koli občestvu ljudi ne jemlješ ne imetja ne časti, žive zadovoljno in se moraš boriti le s stremuštvom nekaterih, ki ga po več poteh in zlahka obrzdaš. Zaničevanje pa si nakoplje, če o njem mislijo, da je muhast, lahkomiseln, mehkužen, strahopeten, cincav. Tega se mora vladar izogibati kot nevarne čeri in si prizadevati, da bodo njegovim dejanjem priznali veličino, srčnost, resnobnost, neomahljivost.
- Za vladarje je izbira pomočnikov sila pomembna; vsi so dobri ali ne, kakršna je pač vladarjeva preudarnost. Prvo, po čemer lahko sklepamo o bistrini kakega gospoda, so ljudje, ki jih ima okoli sebe. Kadar so sposobni in zvesti, ga vedno lahko imamo za modrega, ker je znal prepoznati njihove sposobnosti in si zagotoviti njihovo zvestobo. Kadar pa so drugačni, lahko o njem slabo sodimo, kajti prvo napako, ki jo dela, dela pri izbiri.«
EKSKURZIJA ČLANOV DRUŠTVA V LUKO KOPER
V četrtek 25. septembra 2014 je Društvo kriminalistov Slovenije organiziralo ekskurzijo v Luko Koper. Dokler se vozimo mimo nje, največkrat na dopust v Istro, in jo s kančkom očesa opazujemo med vožnjo po avtocesti, enostavno nimamo občutka, za kako velik objekt v resnici gre. Bolj nas običajno pritegnejo pogledi na zasidrane velike tovorne ladje pred Koprom, občasno pa tudi velike potniške križarke.
Kolegi, zadolženi za varnost Luke Koper, so nam prijazno razkazali veličino luke in predstavili ukrepe za varovanje okolja-morja. Velikost Luke Koper pogojuje, da si najlažje vse ogledamo iz udobnega avtobusa. Pa tudi gost promet tovornjakov, raznih premičnih dvigal in drugih delovnih strojev, narekuje posebno previdnost pri gibanju v območju luke. Seveda so nas zanimale statistične številke, ki govorijo o letnem pretovoru različnih vrst blaga, od avtomobilov do banan, od ingotov do premoga. Za naše profesionalno področje pa so nas prvenstveno zanimale vse informacije, ki so povezane z možnim tihotapstvom mamil, orožja in podobnega blaga. V ta namen so nam kolegi iz Finančne uprave RS (Carine) prijazno pokazali orjaški premični skener, s katerim pregledujejo predvsem kontejnerje in pojasnili način njegove uporabe ter metode in tehnike odkrivanja sumljivega blaga v kontejnerjih, ki v tisočih vsakodnevno prihajajo v luko. Seznanili smo se tudi s sodelovanjem med cariniki, kriminalisti in drugimi varnostnimi službami v luki.
Mesto Koper z okolico pa vabi na zanimivo preživetje celotnega dne. Zato smo v ta namen obiskali tudi klet Vina Koper in se okrepčali s primorskimi specialitetami v prijazni gostilni Oljka v Vanganelu. Dan nam je tako minil v profesionalno in zasebno odličnem vzdušju.
OBISK PREDSEDNICE VLADE ALENKE BRATUŠEK
Dne 3.6.2014 je Društvo kriminalistov Slovenije v prostorih Policijske akademije v Tacnu opravilo zbor članov. Naša gostja je bila predsednica Vlade mag. Alenka Bratušek, ki nam je najprej na kratko orisala ekonomsko in finančno situacijo države, nato pa odgovarjala na vprašanja članov društva, povezana z delom kriminalistov.
Med nami prisrčno pozdravljam predsednico Vlade RS gospo Alenko Bratušek.
Gospa predsednica! Danes ste gostja Društva kriminalistov Slovenije, ki združuje aktivne in upokojene kriminalistke in kriminaliste. Društvo je bilo ustanovljeno pred dobrimi 10-timi leti, z namenom, da se zavzema za širitev strokovnih znanj, da krepi občutek pripadnosti kriminalistični policiji in njeni stroki in se obenem zavzema za krepitev ugleda kriminalistov v družbi. In ne nazadnje, da se zavzema za spoštovanje etičnih norm zaposlenih, še posebej glede spoštovanja človekovih pravic in svoboščin.
Tako smo bili med prvimi, ki smo organizirali okrogle mize na temo Zakona o odvzemu premoženja nezakonitega izvora in na temo pereče pravno-operativne problematike na področju pridobivanja t.i. nezakonitih dokazov v predkazenskih in kazenskih postopkih.
Večkrat se tudi javno oglasimo in opozarjamo na tiste probleme v družbi, ki so povezane z delom kriminalistov. Tako smo med drugim obsodili neprimerno nasilje na demonstracijah, opozorili na razgrabljanje državnega in družbenega premoženja in se solidalizirali s člani Sodniškega in Tožilskega društva v primeru Patria.
Skratka, spoštovana gospa predsednica, danes ste dobrodošli v družbi ljudi, ki imajo ustavno prepoved biti člani političnih strank (z izjemo upokojencev). V družbi ljudi, ki so se in se še vedno vsakodnevno srečujejo z najhujšimi oblikami kriminala, z mrliči, drogiranci in dilerji, žrtvami in storilci spolnih zlorab in drugih vrst nasilja, z belimi ovratniki, od katerih so nekateri prav razbojniško ogoljufali državo in državljane in na varno v razne davčne oaze spravili neverjetne količine denarja. V družbi ljudi, ki so z orožjem sodelovali pri osamosvajanju te države in tvorno pomagali pri izgradnji njenega varnostnega sistema. Zato vemo, kakšne pasti nam nastavlja življenje in nam ni vseeno, kaj se dogaja s to družbo, državo in njeno politiko. In prav zato, ker nam ni vseeno, smo vas povabili z željo, da od eminentne dame in političarke slišimo nekaj realnih, kritičnih in mogoče vzpodbudnih besed o finančnem stanju države, vzdržnosti njenih financ in ne nazadnje vas prosimo za vaše mnenje o delu kriminalistične policije, ki še vedno trdno stoji na okopih pravičnosti.
UČINKOVITOST KRIMINALISTIČNE POLICIJE (Posvet v Tacnu)
Kriminalistična policija (Kripo) postaja v slovenskem prostoru usodno pomemben igralec v igri zakonitosti. Od njenega učinkovitega in zakonitega dela je (poleg pravosodja) odvisno, ali bo država ustrezno preprečila plenjenje ali pa bomo potonili v morju kaznivih dejanj, korupcije in mnogih malverzacij.
Zato je Društvo kriminalistov Slovenije (DKS) 12.12.13. v Policijski akademiji v Tacnu organiziralo posvet o viziji nadaljnjega razvoja Kripo, povezanega z njenimi organizacijskimi spremembami. Ob tem smo z izmenjavo mnenj in stališč želeli pripomoči k idejam o še boljši in učinkovitejši organizaciji in delu Kripo. V DKS se iskreno sprašujemo, mar utopično razmišljamo, da bomo spreobrnili mnoge dolgoletne napake te države? In to kljub samo nekaj desetletni zgodovini države, ki se nam je na mnogih področjih, če omenimo samo razgrabljanje nekdanjega skupnega premoženja, spridila, in ki ni nič drugega kot ena sama neskončna kloaka – kjer se kopiči smrad prevar, laži, zlorab in nemoči politike in različnih nadzornih mehanizmov, in kjer je domovinsko pravico dobilo sistematično izkoriščanje, zapeljevanje in opeharjenje državljanov.
V srednjeročnem načrtu dela in razvoja policije za 2013-17 je med drugim določeno: za doseganje večje učinkovitosti obstoječega osebja spremeniti postopke kriminalističnega. preiskovanja, ki naj temelji na reorganizaciji Kripo zaradi centralizacije preiskovanja hujših oblik gospodarskih kaznivih dejanj, korupcije, organizirane kriminalitete ter decentralizacijo drugih oblik kriminalitete. Na tej podlagi naj bi se torej delovanje Kripo pri najhujših oblikah preiskovanja kriminala centraliziralo, obenem pa decentraliziralo pri preiskovanju ostalih oblik kriminalitete. Kakšni pa so možni obrisi sprememb, so v uvodnih referatih predstavili: dr. Darko Anželj, vodja delovne skupine za pripravo izhodišč za reorganizacijo krim. policije; dr. Jurij Ferme, bivši direktor Uprave kriminalistične policije s pogledom na kriminalistično policijo v luči pomembnih mejnikov razvoja slovenske policije; Slavko Koroš, pomočnik direktorja Uprave kriminalistične policije in podpredsednik DKS, ki je razmišljal o prednostih, slabostih, priložnostih in nevarnostih organiziranosti slovenske kriminalistične policije, podal pa je tudi mednarodni primerjalni pregled; in prof. dr. Gorazd Meško, dekan Fakultete za varnostne vede, z akademskim pogledom na vizijo nadaljnjega razvoja Kripo.
V razpravi so se oblikovala stališča, da Kripo uspešno preiskuje najhujše oblike kriminala, zato je treba obdržati vse dobre prakse in ne hiteti s spremembami zgolj zaradi sprememb; vse spremembe naj bodo argumentirano pojasnjene notranji in zunanji javnosti; prouči naj se oblikovanje celotne Uprave kriminalistične policije na državni ravni kot preiskovalnega in povezovalnega organa, v katerem se bodo zbirale informacije o vseh pomembnih preiskavah po vsej državi in na podlagi obveščevalne dejavnosti oblikovale baze podatkov. Ob tem so udeleženci opozorili na močno operativno povezanost v okviru enotne policije z regijskimi in lokalnimi policijskimi organi.
Predsednik DKS Jakob Demšar je posvet zaključil s citatom Kirstovega kriminalističnega komisarja Brauna iz münhenske policije: »Mi smo kuliji pravičnosti: naše področje je samo kriminalistična stvarnost in eksaktnost. Kdor torej zaide v mlin naših preiskav-in zares prekleto vseeno je, kaj je po poklicu in kakšen položaj ima-dobi tisto, kar si je zaslužil. In postreči mu je treba hitro!« Demšar pa je k temu dodal: bodoča reorganizacija, kakršnakoli že bo, naj bo usmerjena prav v ta cilj – da bodo klienti policije »postreženi« kar se da hitro, učinkovito in zakonito, z velikim izborom strokovnih ukrepov.

References: sodišče 
 sodišče 
 sodišče 
 sodišče 
 ZKP 
 Sodišče 
 sodišče 
 ZKP 
 ZKP